આખો દેશ જાણે છે કે ધોની સાથે ઘણાબધા વિવાદ જોડાયેલા છે, પરંતુ આ ફિલ્મમાં એ બધું જ પૉલિટિક્સ વાળીચોળીને જાજમ નીચે ધરબી દેવામાં આવ્યું છે. માત્ર એક ઠેકાણે ત્રણ સિનિયર ખેલાડીઓને ટીમની બહાર કાઢવાની વાત છે ત્યાં પણ તેમનાં નામ મ્યુટ કરી દેવામાં આવ્યાં છે. ફિલ્મમાં ધોનીની આઇડેન્ટિટી બની ગયેલો હેલિકૉપ્ટર શૉટ ક્યાંથી આવ્યો એ વાત છે, પરંતુ થપ્પડ શૉટમાંથી એ હેલિકૉપ્ટર શૉટ કેવી રીતે બન્યો એની કોઈ ચોખવટ નથી. આખી ફિલ્મમાં ધોની માત્ર બાઉન્ડરી કુદાવી દેતા શૉટ્સ મારે છે અને વિકેટકીપિંગ પણ ભાગ્યે જ કરે છે. ફિલ્મ ધોની - ધ મૅન પર એટલીબધી ફોકસ્ડ છે કે મૅચનાં ઓરિજિનલ દૃશ્યોને બાદ કરતાં તેના સિવાયના ભાગ્યે જ કોઈ ખેલાડી દેખાય છે. ફર્સ્ટ ક્લાસ ક્રિકેટમાં પહેલી વાર જ્યારે ધોની યુવરાજ સિંહને મળે છે એ સીક્વન્સને બાદ કરતાં ધોનીના દિમાગની અંદર પણ ભાગ્યે જ ડોકિયું કરાયું છે. અરે ધોનીના મોટા ભાઈ નરેન્દ્ર સિંહનું પાત્ર પણ ફિલ્મમાં નથી.